Gullspill av Keeper-Kari: – Jeg var i min egen verden
– Når vi driter oss ut i forsvar, så er Kari der bak oss og redder, sier Camilla Herrem og omtaler lagvenninnen som en levende vegg. – Jeg er ikke veldig opptatt av redningsprosenten, jeg er opptatt av magefølelsen min, sier Kari Aalvik Grimsbø der hun står bak et gjerde med et fulltallig norsk pressekorps på den andre siden. Kommentar: Jag är inte svensk, jag är bare sjukt god Hun virker nesten brydd over oppmerksomheten. – Jeg lever i situasjonene, og analysene av de svenske spillerne ligger i bakhodet og slår inn. Jeg følte meg trygg der jeg sto. Sjekk VG-børsen: Grimsbø fikk 10! Om den fantastiske starten av kampen, sier Kari Aalvik Grimsbø: – Jeg telte ikke redningene! Om jeg knekket de svenske jentene mentalt? Nei, hva skal jeg svare på det. Det er ikke så lett nå rett etter kampen, ler hun til VG - og innrømmer at hun var i overkant nervøs på forhånd. – Fantastisk og litt uvirkelig. Jeg skjønner ikke helt hva som skjedde, men det er deilig! Jeg var i min egen verden i dag. Det kom skudd, og etterpå tenkte jeg hvem det var som hadde skutt. Jeg hadde ballfokus og lyktes med det i dag, sier Grimsbø til TV 2. 33-20-seieren betyr at Norge er klar for OL-semifinale og kjemper for sin sjette mesterskapstittel i Thorir Hergeirssons tid som sjef for laget. VG Direkte: Vi fulgte kampen minutt for minutt her! Mot Sverige luktet det utvilsomt gull av det norske laget, som torsdag kveld spiller semifinale. Motstander i en eventuell finale blir Nederland eller Frankrike. – Fy fader, dette var perfekt! Det er helt sykt. Da vi ledet med 13 mål tenkte jeg at jeg kan jo ikke begynne å gråte heller, sier Nora Mørk og ler. Til VG sier hun: – Vi tittet på resultattavlen og trodde nesten ikke det vi så. Kari var som en vegg bak oss. VG-børsen: En av de norske spillerne fikk 10!Landslagssjef Thorir Hergeirsson innledet med at «det er alltid godt å vinne», men kom ikke utenom Grimsbøs fantastiske start på kampen. – Kari hjalp oss igang og var fantastisk god i starten. Det ble ganske avgjørende. Nå skal vi møte Russland eller Angola, og sånn på papiret er det ingen tvil om at Russland har verdens beste lag, sier islendingen til TV 2. – Vi visste hvor skuddende kom. Kari viser samme klasse som i VM-finalen i desember, sier keepertrener Mats Olsson til VG. Les også: Keeper-Kari ble helten da Norge gikk til kvartfinalen Grimsbø åpnet fantastisk og tok 14 av 21 skudd i 1.omgang - noe som knekket det svenske laget fullstendig mentalt. Pauseledelsen var på hele 19-7. – Hun spiller som Cecilie Leganger i sine villeste kvelder, utbrøt TV2-kommentator Harald Bredeli imponert om Kari Aalvik Grimsbø før pause. – Jeg kan ikke huske noe tilsvarende siden Leganger i sine glansdager, sa NRKs ekspertkommentator Øystein Havang. Det betyr at kampen i realiteten var avgjort. Sverige, som var høyt oppe etter fotballjentenes triumf mot Brasil, skjønte at slaget allerede var tapt, og 2.omgang ble en transportetappe for Norge, som gled gjennom det svenske forsvaret som kniv i mykt smør. Dermed ble dette Norges mestscorende kamp til nå i hele OL. Under Thorir Hergeirsson har Norge tidligere tatt ett OL-gull, to VM-gull og to EM-gull (han overtok for Marit Breivik i 2009). Nå går de for gull også i Rio. Les også: Herrem: – Jeg var forbannet på meg selv Et skår i gleden var at forsvarsklippen Marit Malm Frafjord måtte bæres av banen med ankelskade etter bare 45 sekunders spill. Det forhindret ikke at Norge fikk en drømmeåpning. Kari Aalvik Grimsbø tok de syv første svenskene skuddene. Det tok over åtte minutter før Sverige fikk sitt første mål. Da hadde Norge allerede scoret fire. Norge fortsatte å dominere utover i 1.omgang. Kari Aalvik Grimsbø hadde ti redninger før kvarteret hadde gått, samtidig som ballene rant inn bak Sverige-keeper Johanna Bundsen. Grimsbø overlot målvaktsrollen til Katrine Lunde de siste åtte minuttene av kampen. Norge vant til slutt med 13 mål. Toppscorer hos Norge var Stine Bredal Oftedal med seks mål. Les også: – Jeg blir oppgitt over meg selv Norge åpnet OL med 28-31 tap for vertslandet Brasil, men har siden slått på rad og rekke Spania (27-24), Angola (30-20), Montenegro (28-19) og Romania (28-27) før tirsdagens kvartfinalekamp. Foran tirsdagens møte i håndballarenaen i Rio ledet Norge 7-1 over Sverige i innbyrdes oppgjør i mesterskap i moderne tid. Det siste tapet kom i EM i 2010, men det var i en innledende kamp, og Norge slo senere Sverige i finalen. Norge har hatt trøbbel med Russland i mesterskap under Thorir Hergeirsson. I VM 2009 tapte Norge 28-20 i semifinalen og i VM 2015 vant russerne 26-25 i en innledende kamp. Dette er de to eneste møtene i mesterskapssammenheng under islendingens ledelse. PS! Marit Malm Frafjord tråkket over tidlig og måtte ut, men sier til VG at hun blir klar til semifinalen.
(Sverige - Norge 20-33) Kari Aalvik Grimsbø (31) viste «Leganger-klasse» og vel så det da Norges håndballjenter knuste Sverige.